
ABC-ul unui buletin informativ pentru orice ONG

Într-un spațiu digital dirijat de algoritmi, buletinul informativ nu mai este doar un „mesaj în masă”, ci devine un spațiu de conversație și o punte prin care poți ajunge direct la oameni. 
De ce merită să ai un buletin informativ? 
· ajunge direct în inbox-ul celor care au ales să urmărească organizația ta; 
· construiește încredere prin consecvență;
· mobilizează susținătorii să devină donatori, voluntari sau ambasadori ai cauzei;
· spune povești reale, care arată impactul concret al proiectelor;
· transmite profesionalism, demonstrând că organizația comunică strategic și responsabil.
Buletinul informativ e vocea constantă a organizației tale și e un fir roșu care leagă proiectele, oamenii și istoriile într-un singur loc.
Folosește lista de verificare de mai jos pentru a dezvolta un buletin relevant, coerent și memorabil. Bifează pe rând ce ai și descoperă ce îți lipsește:

1. În etapa de planificare
☐ Am stabilit scopul principal al buletinului informativ (informare, strângere de fonduri, recrutare voluntari etc.).
☐ Am definit publicul țintă (donatori, voluntari, parteneri, beneficiari).
☐ Am setat o frecvență pentru newsletter (bilunar, lunar, trimestrial, anual  - important este să fie constant).
☐ Am creat un calendar editorial cu temele planificate pentru următoarele ediții.

2. În etapa de dezvoltare a conținutului
☐ Am ales un subiect clar și interesant pentru fiecare ediție.
☐ Am creat un titlu de email atractiv, care să încurajeze deschiderea.
☐ Am scris texte scurte și clare (paragrafe scurte, propoziții simple).
☐ Am folosit un un ton prietenos și accesibil.
☐ Am adăugat elemente vizuale (fotografii reale din activități, infografice simple).
☐ Am inclus un apel la acțiune (CTA) clar: „Donează acum”, „Înscrie-te ca voluntar”, „Vezi mai multe pe site”.
☐ Am inclus linkuri către rețelele sociale și site-ul organizației.
☐ Am personalizat mesajele (unde a fost posibil, de exemplu: „Bună ziua, Ioana!”).
☐ Am menționat partenerii și colaborările recente pentru a valida impactul.

3. În etapa de design și aspecte tehnice 
☐ Am utilizat identitatea vizuală a organizației (logo, culori, fonturi).
☐ Am adăugat un header ( în care apare logo-ul) și un footer cu datele ONG-ului.
☐ M-am asigurat că există un buton de dezabonare (aceasta este o obligație legală conform legislației în vigoare).
☐ Am inclus link către Politica de GDPR a organizației 
☐ Am inclus link către site/blog pentru lecturi mai ample.

4. În etapa de trimitere a buletinului
☐ Am segmentat lista de abonați (ex.: voluntari, donatori, beneficiari).
☐ Am trimis buletinul doar către cei care și-au dat acordul.
☐ Am transmis un email de probă către grupul de test înainte de expedierea finală.
☐ Am monitorizat rezultatele: care este rata de deschidere, rata de click, rata de dezabonări.
☐  Am testat mai multe titluri sau formate (prin opțiunea A/B testing).
☐  Am cerut periodic feedback direct: „Ce ți-ar plăcea să citești în următorul newsletter?”.

Recomandări utile:

· La început, alege o platformă simplă și gratuită pentru dezvoltarea buletinului (Mailchimp, Sender, Brevo). Concentrează-te pe calitatea conținutului și consistență, nu pe un design sofisticat.
· Include noutăți scurte și clare: ce ați făcut, ce urmează să faceți, cum se pot implica oamenii.
· Folosește povești personale (ex. voluntari sau beneficiari), nu doar date seci.
· Adaugă mereu un apel la acțiune: Donează;  Înscrie-te; Participă etc.
· Păstrează un echilibru 80/20: 80% conținut despre informații, povești, resurse și maximum 20% să fie alocat pentru îndemnuri la donații sau promovare.
· Setează o frecvență pentru buletin. Nu mai rar de o dată la 2-3 luni (altfel oamenii uită că s-au abonat). 
Ideal ar fi lunar, cu ediții speciale la evenimente importante. Mai bine constant și rar, decât haotic și prea des.

Platforme recomandate:

Gratuite (cu limitări)
· Mailchimp – gratuit până la 500 contacte / 1.000 emailuri pe lună. Simplu de folosit, cu șabloane moderne.
· Sender.net – plan gratuit cu 2.500 abonați și 15.000 emailuri/lună.
· Brevo  – plan gratuit cu 300 emailuri/zi.
Cu discount pentru ONG-uri
· GetResponse – 50% discount pentru organizații non-profit.
· Mailchimp for Nonprofits – până la 15% reducere pentru organizații eligibile.

